日暮碧云合赋
宋昱 (Tang)
夕望兮见碧云之出岑。过太液。拂上林。配藜四施。掩映千寻。混苍苍之正色。垂漠漠之轻阴。西陆月弦。南山风落。轻浓象似。倏忽龙蠖。集高议之台。连寓直之阁。亭亭广陌。异公子之飞盖。裔裔长空。如美人之卷幕。遂能不远仙宅。来游帝乡。无心而生。自浮洛以徼瑞。感化而动。乃干吕而呈祥。同君子之出处。均至人之行藏。故吾侪从政之暇。观此而一咏一觞。已乎已乎。余未始兮可量者也。